CELEX: 32022D0171
Language: el
Date: 2022-02-02 00:00:00
Title: Εκτελεστική απόφαση (EE) 2022/171 της Επιτροπής της 2ας Φεβρουαρίου 2022 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Win It On The Pitch» («Οι αγώνες κερδίζονται στο γήπεδο») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2022) 630] (Το κείμενο στην αγγλική γλώσσα είναι το μόνο αυθεντικό)

9.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 28/19
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2022/171 ΤΗΣ ΕΠΙΤΡΟΠΗΣ
         της 2ας Φεβρουαρίου 2022
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Win It On The Pitch» («Οι αγώνες κερδίζονται στο γήπεδο») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2022) 630]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 30 Σεπτεμβρίου 2021 υποβλήθηκε στην Επιτροπή αίτηση καταχώρισης Ευρωπαϊκής Πρωτοβουλίας Πολιτών με τίτλο «Οι αγώνες κερδίζονται στο γήπεδο».
                  
               
                     (2)
                  
                  
                     Η πρωτοβουλία έχει τρεις στόχους, και συγκεκριμένα την έκδοση: 1) σύστασης του Συμβουλίου για την προστασία του ευρωπαϊκού ποδοσφαιρικού μοντέλου που βασίζεται σε αξίες, στην αλληλεγγύη, στη βιωσιμότητα και στον ελεύθερο ανταγωνισμό, με την παροχή ενός ενωσιακού πλαισίου και κατευθυντήριων γραμμών για τη δράση των κρατών μελών με στόχο την προστασία του ποδοσφαιρικού μοντέλου της Ευρώπης, 2) κατευθυντήριων γραμμών της Επιτροπής σχετικά με την εφαρμογή των κανόνων ανταγωνισμού της ΕΕ στον αθλητισμό και 3) ανακοίνωσης της Επιτροπής για «την οικοδόμηση του ισχυρότερου δυνατού μοντέλου για τον ευρωπαϊκό αθλητισμό του μέλλοντος, με αναφορά στις προσδοκίες των ευρωπαίων φιλάθλων και πολιτών από τον αθλητισμό στην Ευρώπη».
                  
               
                     (3)
                  
                  
                     Σύμφωνα με το άρθρο 1 του κανονισμού (ΕΕ) 2019/788, οι πρωτοβουλίες μπορούν να καταχωριστούν εφόσον καλούν την Επιτροπή, στο πλαίσιο των αρμοδιοτήτων της, να προτείνει νομική πράξη της Ένωσης με σκοπό την εφαρμογή των Συνθηκών. Μολονότι η Επιτροπή έχει την εξουσία δυνάμει του άρθρου 165 της Συνθήκης για τη λειτουργία της Ευρωπαϊκής Ένωσης να υποβάλει πρόταση για σύσταση του Συμβουλίου όπως αναφέρεται στον στόχο 1 της πρωτοβουλίας, οι στόχοι 2 και 3, όπως είχαν συνταχθεί αρχικά, δεν καλούσαν την Επιτροπή να υποβάλει «πρόταση για την έκδοση νομικής πράξης της Ένωσης». Ζητούσαν απλώς την έκδοση κατευθυντήριων γραμμών και ανακοίνωσης της Επιτροπής.
                  
               
                     (4)
                  
                  
                     Στις 27 Οκτωβρίου 2021, σύμφωνα με το άρθρο 6 παράγραφος 4 του κανονισμού (ΕΕ) 2019/788, η Επιτροπή ενημέρωσε την ομάδα διοργανωτών σχετικά με την εκτίμησή της ότι πληρούνται οι απαιτήσεις καταχώρισης που ορίζονται στο άρθρο 6 παράγραφος 3 στοιχεία α), δ) και ε) του εν λόγω κανονισμού και ότι η απαίτηση που ορίζεται στο άρθρο 6 παράγραφος 3 στοιχείο β) δεν εφαρμόζεται. Ωστόσο, η Επιτροπή ανέφερε επίσης ότι το κείμενο της πρωτοβουλίας, όπως διατυπώθηκε στην αίτηση της 30ής Σεπτεμβρίου 2021, δεν της επέτρεπε να συναγάγει ότι η πρωτοβουλία πληρούσε την απαίτηση του άρθρου 6 παράγραφος 3 στοιχείο γ) του κανονισμού (ΕΕ) 2019/788.
                  
               
                     (5)
                  
                  
                     Ως εκ τούτου, στις 3 Ιανουαρίου 2022 υποβλήθηκε στην Επιτροπή τροποποιημένη εκδοχή της πρωτοβουλίας.
                  
               
                     (6)
                  
                  
                     Η πρωτοβουλία καλεί την Επιτροπή να υποβάλει πρόταση για σύσταση του Συμβουλίου που θα παρέχει ένα πλαίσιο και κατευθυντήριες γραμμές της ΕΕ για δράση των κρατών μελών με στόχο την προστασία του ποδοσφαιρικού μοντέλου της Ευρώπης, την αναγνώριση της κοινωνικής αξίας του αθλητισμού στην ευρωπαϊκή κοινωνία και της ιδιαίτερης θέσης του αθλητισμού στους κανόνες ανταγωνισμού της ΕΕ, καθώς και την ενίσχυση του οράματος και της μακροπρόθεσμης πολιτικής της ΕΕ για το μέλλον και τη διακυβέρνηση του ευρωπαϊκού αθλητισμού.
                  
               
                     (7)
                  
                  
                     Στο παράρτημα παρέχονται περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας. Οι διοργανωτές έχουν επίσης παράσχει περαιτέρω πληροφορίες σχετικά με την πρωτοβουλία τους σε συμπληρωματικό έγγραφο.
                  
               
                     (8)
                  
                  
                     Στο μέτρο που η πρωτοβουλία επιδιώκει την έκδοση σύστασης του Συμβουλίου με σκοπό την επίτευξη του στόχου της συμβολής της Ένωσης στην προώθηση των ευρωπαϊκών αθλητικών θεμάτων, ενώ παράλληλα θα λαμβάνεται υπόψη ο ιδιαίτερος χαρακτήρας του αθλητισμού, οι δομές του οι οποίες βασίζονται στον εθελοντισμό και ο κοινωνικός και εκπαιδευτικός του ρόλος, η Επιτροπή έχει την εξουσία να υποβάλει πρόταση για την έκδοση νομικής πράξης βάσει του άρθρου 165 της Συνθήκης.
                  
               
                     (9)
                  
                  
                     Για τους λόγους αυτούς, κανένα από τα μέρη της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (10)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης των αρχών της αναλογικότητας, της επικουρικότητας και του σεβασμού των θεμελιωδών δικαιωμάτων.
                  
               
                     (11)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (12)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη ούτε αντίκειται προφανώς στις αξίες της Ένωσης όπως αυτές ορίζονται στο άρθρο 2 της Συνθήκης για την Ευρωπαϊκή Ένωση και τα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (13)
                  
                  
                     Επομένως, η πρωτοβουλία με τίτλο «Οι αγώνες κερδίζονται στο γήπεδο» θα πρέπει να καταχωριστεί.
                  
               
                     (14)
                  
                  
                     Το συμπέρασμα ότι πληρούνται οι προϋποθέσεις καταχώρισης δυνάμει του άρθρου 6 παράγραφος 3 του κανονισμού (ΕΕ) 2019/788 δεν συνεπάγεται ότι η Επιτροπή επιβεβαιώνει με κάποιο τρόπο την πραγματολογική ορθότητα του περιεχομένου της πρωτοβουλίας, η οποία αποτελεί αποκλειστική ευθύνη της ομάδας διοργανωτών της πρωτοβουλίας. Το περιεχόμενο της πρωτοβουλίας εκφράζει μόνο τις απόψεις της ομάδας των διοργανωτών και σε καμία περίπτωση δεν μπορεί να θεωρηθεί ότι αντικατοπτρίζει τις απόψεις της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Πρωτοβουλία Πολιτών με τίτλο «Οι αγώνες κερδίζονται στο γήπεδο» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της πρωτοβουλίας πολιτών με τίτλο «Οι αγώνες κερδίζονται στο γήπεδο», τους οποίους εκπροσωπούν ο κ. Ronan EVAIN και η κ. Martha MESTRE GENS VIDA DA CONCEIÇÃO, που ενεργούν ως πρόσωπα επικοινωνίας.
         
         
            Βρυξέλλες, 2 Φεβρουαρίου 2022.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.